Ukrainalaislasten pakkosiirrot Venäjälle

Ukrainalaisten lasten pakkosiirrot Venäjälle, joita kutsutaan myös Venäjän lapsikaappauksiksi ovat Venäjän toteuttama kansanmurha, jota alettiin toteuttamaan suuressa määrin Venäjän aloitettua laajan hyökkäyssodan Ukrainaan vuonna 2022.
Melko pian hyökättyään Ukrainaan Venäjä alkoi siirtää ukrainalaisia lapsia pakolla Venäjälle, rekisteröimään heitä Venäjän kansalaisiksi, järjestämään heitä venäläisten perheiden adoptoimiksi ja estämään lasten palauttamista oikeille vanhemmilleen tai Ukrainaan.
Aiemmin Venäjä alkoi pakkosiirtää ukrainalaisia lapsia miehittämiltään alueilta Itä-Ukrainasta jo vuonna 2014. Ensimmäinen suurempi pakkosiirto tehtiin venäläisen lääkärin ja kiistanalaista hyväntekeväisyystyötä tekevän Jelizaveta Glinkan aloitteesta.
Toukokuussa 2024 Ukrainan sotilastiedustelun mukaan vähintään 20 000 lasta olisi kaapattu sodan alettua Ukrainasta Venäjälle. Luvussa on mukana virallisesti varmistetut tapaukset. Todellisen määrän uskotaan olevan paljon suurempi. Venäjän lapsiasianvaltuutettu Marija Lvova-Belovan mukaan siirrettyjen lapsien määrä olisi yli 700 000.
Kansainvälinen rikostuomioistuin ICC on antanut presidentti Vladimir Putinista ja Venäjän lapsiasianvaltuutettu Marija Lvova-Belovasta pidätysmääräyksen lapsikaappausten vuoksi.
Elokuun 2025 alussa ukrainalainen Save Ukraine uutisoi, että Venäjä on julkaissut netissä tietokannan, jossa tarjotaan ukrainalaislapsia adoptoitaviksi. Tietokantaa ylläpidetään Venäjän asettaman Luhanskin opetus- ja tiedeministeriön nettisivuilla.
Syyskuussa 2025 Yalen kansanterveystieteen tiedekunnan humanitaarisen tutkimuslaboratorion julkaisemassa raportissa "Ukraine’s Stolen Children: Inside Russia’s Network of Re-Education and Militarization" todettiin, että Venäjällä on 200 leirin verkosto ukrainalaisten lasten "aivopesuun" Venijä-mielisiin narratiiveihin. Tutkimuksessa on löydetty asiakirjoja ja satelliittikuvia, jotka vahvistavat, että lapsia viedään leireille isänmaallista aivopesua, asekoulutusta ja taisteluharjoituksia varten. Ukrainan presidentin kanslian johtaja Andri Jermak sanoi, että Yalen raportti "tarjoaa kiistattomia todisteita, jotka ovat ristiriidassa Venäjän kiistämisten ja väärän tiedon kanssa", ja että se "vaatii toimia".
Pakkosiirtojen toteutus.
Lapset joutuvat erilleen vanhemmistaan joko sotaa paetessaan kaoottisissa olosuhteissa tai sitten heidät erotetaan vanhemmistaan venäläisten operoimilla suodatusleireillä. Suurin osa lapsista on kotoisin Donetskin, Luhanskin, H’ersonin, Mykolajivin ja Zaporižžjan alueilta, joita Venäjä on miehittänyt. Venäläiset miehittäjien asettamat nukkehallitukset ovat myös uhkailleet ukrainalaisia vanhempia huoltajuuden viemisellä, mikäli nämä eivät suostu panemaan lapsiaan uusiin kouluihin, joissa noudatetaan venäläistä opetusohjelmaa. Lapsia on kaapattu perheidensä lisäksi myös orpokodeista, lastensairaaloista ja äityisklinikoilta.
Miehitetysalueiden kouluissa on muun muassa valehdeltu lapsille, että nämä viedään luokkaretkelle Venäjälle vain 10 päiväksi. Venäläisviranomaisten mukaan leirien tarkoitus on tarjota lapsille pakopaikka sodan kauheuksilta. Paikan päällä lapsille on kuitenkin ilmoitettu, etteivät he olekaan enää menossa kotiin, vaan kyseessä on ukrainalaislapsille tarkoitettu venäläistämisleiri. Tämän jälkeen venäläiset viranomaiset tarjosivat lapsille Venäjän passia.
Venäjän lapsiasiainvaltuutettu Lvova-Belova on myöntänyt, että lapsille on osoitettu Venäjän kansalaisuus jo ennen siirtojen aloittamista. Lapsia käytetään propagandavideoissa, joissa näiden väitetään haluavan Venäjälle omasta tahdostaan. Putin on myös sanonut, että on valmis kiertämään Venäjän lakeja siirtääkseen Venäjälle sellaisia lapsia, joilla ei vielä ole Venäjän kansalaisuutta.
Helmikuussa 2024 julkaistun vuodetun asiakirjan mukaan Lvova-Belovalle on budjetoitu 420 000 euroa ”lasten siirtämiseen pois erikoissotilaallisen operaation alueelta”.
Lasten olot Venäjällä.
Leirikeskuksissa lapsia on kielletty puhumasta ukrainaa, ja heille opetetaan Venäjän historiaa. Päivät leireillä aloitetaan Venäjän kansallislaululla, ja seremoniasta kieltäytyviä lapsia rangaistaan muun muassa lukitsemalla heidät eristysselleihin useammaksi päiväksi. Leirikeskuksia sijaitsee ympäri Venäjää, muun muassa Terijoella. Kaukaisimmat keskitysleirit sijaitsevat Magadanin alueella.
Venäjän viranomaiset eivät tee aloitetta lasten ja näiden oikeiden perheiden jälleenyhdistämiseksi. Ne ovat myös kieltäytyneet tekemästä yhteistyötä Ukrainan viranomaisten kanssa. Lasten etsimistä vaikeuttaa muun muassa se, että Venäjän viranomaiset antavat ukrainalaisille lapsille uudet nimet. Lapsille kerrotaan myös, etteivät heidän oikeat vanhempansa enää halua heitä.
Silminnäkijöiden mukaan lapset ovat kärsineet venäläisten alaisuudessa puutteellisista elinoloista ja huolenpidosta sekä sanallisesta väkivallasta. Kiusaaminen ja rangaistukset ovat yleisiä.
Tunnettuja venäläisiä, joiden adoptoimiksi ukrainalaisia lapsia on päätynyt, ovat muun muassa Putinin läheinen liittolainen Sergei Mironov ja Lvova-Belova.
Venäläistäminen ja uudelleenkasvatus.
"The New York Timesin" mukaan "Venäjän viranomaiset... tekivät selväksi, että heidän tavoitteensa on korvata lapsuuden kiintymys kotiin rakkaudella Venäjää kohtaan". Venäjälle saavuttuaan lapset sijoitetaan koteihin ja heidät kasvatetaan uudelleen. Novopskovin miehityksen aikana miehitysviranomaiset uhkasivat riistää vanhemmilta oikeudet vanhemmuuteen, jos heidän lapsensa eivät käy venäläisen opetussuunnitelman mukaista koulua.
Vuonna 2022 Venäjän hallitus perusti Venäjälle ja Krimille laajan, vähintään 43 lastenleirin järjestelmän. Leireistä suurin osa on aiemmin toiminut lasten kesälomakohteina. Lastenleirien päätarkoituksena näyttää olevan ”ukrainalaisten lasten integroiminen Venäjän hallituksen toimintaan, visioon kansallisesta kulttuurista, historiasta ja yhteiskunnasta”, Yale School of Public Healthin humanitaarisen tutkimuslaboratorion raportin mukaan. Jotkut lapset on sijoitettu Valko-Venäjän valtion omistamien yritysten ylläpitämille kesäleireille Valko-Venäjällä Venäjän ja Valko-Venäjän liittovaltion antaman asetuksen nojalla. Tällaisilla leireillä olevia lapsia on venäläistetty ja heihin on suunnattu Venäjän valtion propagandaa ja sotilaskoulutusta, kuten ampuma-asekoulutusta. Lapsille on myös järjestetty Venäjän koulutusstandardien mukaista muodollista koulutusta joko leireillä tai paikallisissa kouluissa, jotta heitä ohjattaisiin opiskelemaan yliopistoon Venäjällä.
Reaktioita.
Ukrainan viranomaiset ovat sanoneet, että pakkosiirrot ovat Venäjän tapa rangaista muun muassa niitä ukrainalaisia, jotka tekevät vastarintaa miehitetyllä alueella.
 toimistoa johtava Michelle Bachelet sanoi heinäkuussa 2022, että hänen virastollaan on alati kasvava määrä todisteita siitä, että Venäjä syyllistyy ihmisoikeusrikoksiin, joiden kohteena ovat myös lapset. Näihin kuuluivat myös ukrainalaislasten pakkoadoptiot Venäjälle.
Ukrainaan palautetut lapset saavat mielenterveyden ammattilaisilta apua osana kolme kuukautta kestävää rehabilitointiohjelmaa.
Elokuun 18. 2025 EU-komission puheenjohtaja Ursula von der Leyen toi lapsikaappaukset esille Valkoisessa talossa järjestetyn tapaamisen yhteydessä. Sitä ennen oli Yhdysvaltain mediassa julkaistu Melania Trumpin kirje Vladimir Putinille, jossa vedotaan siihen, että Putin voisi toimia lasten hyväksi jo samana päivänä. 
Kysymys on kansanmurhasta.
YK:n hyväksymässä kansanmurhaa koskevassa yleissopimuksessa kansanmurharikosten ehkäisemisestä ja siitä rankaisemisesta todetaan määritelmässä (artikla II, kohta e), että kansanmurhaksi luokitellaan ”ryhmän lasten pakkosiirto toiseen ryhmään”.
Raoul Wallenbergin ihmisoikeuskeskuksen toukokuussa 2022 julkaisemassa raportissa todetaan, että Venäjän toimet täyttävät kansanmurhan tunnusmerkit, ja että sille on ”kunnollisia todisteita”. Vastaavanlaisiin päätelmiin ovat tulleet myös useat tutkijat, kuten esimerkiksi Azeem Ibrahim, Lily Muelrath ja Martin Shaw.
Kansainvälinen rikostuomioistuin antoi maaliskuussa 2023 pidätysmääräyksen Venäjän presidentti Vladimir Putinista ja lapsiasiainvaltuutettu Marija Lvova-Belovasta ukrainalaisten lasten ”laittomasta karkottamisesta”.